ເພື່ອເປັນການເສີມຂະຫຍາຍມູນເຊື້ອຂອງສະມາຊິກຊາວໜຸ່ມ ປະຊາຊົນປະຕິວັດລາວ ເຂົ້າໃນພາລະກິດປົກປັກຮັກສາປະເທດຊາດໃນໄລຍະໃໝ່. ມາໃນຕອນບ່າຍວັນທີ 26 ກັນຍາ 2016 ນີ້, ຄະນະບໍລິຫານງານຊາວໜຸ່ມ ມຊ. ໄດ້ຈັດພິທີປາຖະກະຖາໃນຫົວຂໍ້ “ຫວນຄືນມູນເຊື່້ອສະມາຊິກຊາວໜຸ່ມປະຊາຊົນປະຕິວັດລາວ ໃນພາລະກິດປະຫວັດສາດ 23 ສິງຫາ 1975”ຂຶ້ນທີ່ສະໂມສອນໃຫຍ່ ມຊ. ໂດຍການໃຫ້ກຽດເຂົ້າຮ່ວມຂອງທ່ານ ຮສ. ປອ. ອຸດົມ ພອນຄຳເພັງ ຮອງເລຂາ, ປະທານກວດກາຄະນະພັກ, ຮອງອະທິການບໍດີ ມຊ. ໃຫ້ກຽດບັນຍາຍໂດຍທ່ານ ຮສ. ລຳໄມ ພິພັກຂະວົງ ອະດີີດ ຮອງອະທິການບໍດີ ມຊ, ທ່ານ ຈະເລີນ ສຸວົງ ອະດີດ ປະທານສະມາຄົມນັກສຶກສາສະຖາບັນສ້າງຄູຊັ້ນສູງ(ດົງໂດກ), ເຂົ້າຮ່ວມມີທ່ານ ປອ. ສຳລານ ພັນທະວົງ ເລຂາທິການສູນກາງຊາວໜຸ່ມ, ຄະນະພັກ, ເລຂາຄະນະບໍລິຫານງານຊາວໜຸ່ມກະຊວງສຶກສາທິການ ແລະກີລາ, ທ່ານ ອຈ. ພຽງສະໜິດ ຈັນທະວີໄຊ ເລຂາຄະນະບໍລິຫານງານຊາວໜຸ່ມ ມຊ, ມີທ່ານເລຂາກໍາມະບານ ມຊ, ຄະນະບໍລິຫານງານແມ່ຍິງ ມຊ, ມີບັນດາເລຂາຄະນະບໍລິຫານງານຊາວໜຸ່ມຮາກຖານ ແລະໜ່ວຍຮາກຖານ ພ້ອມດ້ວຍສະມາຊິກຊາວໜຸ່ມທົ່ວມະຫາວິທະຍາໄລແຫ່ງຊາດເຂົ້າຮ່ວມຢ່າງພ້ອມພຽງ.
ການຈັດພິທີດັ່ງກ່າວນີ້ຂຶ້ນແມ່ນເພື່ອເປັນການຫວນຄືນການປະກອບສ່ວນ, ການເສຍສະຫຼະ, ມູນເຊື້ອອັນພິລະອາດຫານຂອງສະມາຊິກຊາວໜຸ່ມ ປະຊາຊົນປະຕິວັດລາວ ໃນພາລະກິດການປະຕິວັດສາດ ໂດຍສະເພາະແມ່ນວັນຍຶດອຳນາດ ( 23/8/1975) ແລະບົດບາດຄວາມສໍາຄັນໃນພາລະກິດການປົກປັກຮັກສາ, ສ້າງສາພັດທະນາປະເທດຊາດຂອງໄລຍະໃໝ່.
ໂອກາດນີ້, ທ່ານ ຮສ. ລຳໄມ ພິພັກຂະວົງ ໄດ້ຂຶ້ນບັນຍາຍໃນຫົວຂໍ້ “ຫວນຄືນມູນເຊື່້ອສະມາຊິກຊາວໜຸ່ມປະຊາຊົນປະຕິວັດລາວ ໃນພາລະກິດປະຫວັດສາດ 23 ສິງຫາ 1975”ກ່ອນອື່ນທ່ານໄດ້ກ່າວໃຫ້ຮູ້ຄວາມໝາຍຄວາມສຳຄັນຂອງວັນທີ 23 ສິງຫາວ່າ: ວັນທີ 23 ສິງຫາ ແມ່ນເປັນຂີດໝາຍແຫ່ງໄຊຊະນະຂອງຝ່າຍກຳລັງປະຕິວັດ ກໍຄືປວງຊົນລາວທັງຊາດ ໂດຍສະເພາະເປັນໄຊຊະນະຂອງການດຳເນີນການຕໍ່ສູ້ ໂດຍໃຊ້ 3 ບາດຄ້ອນປະຕິວັດຂອງປະທານໄກສອນ ພົມວິຫານຄື: ການລູກຮື້ຂຶ້ນຂອງມວນຊົນຕ້ານອິດທິກຳລັງປະຕິການ, ການແຍກຕົວຂອງກຳລັງປະກອບອາວຸດຂອງຝ່າຍວຽງຈັນ ແລະການໃຊ້ກຳລັງປະຕິວັດໜູນໜີບ. ວັນທີ 23 ສິງຫາ ຍັງເປັນເຫດການທີ່ສະແດງໃຫ້ເຫັນເຖິງຄວາມສາມັກຄີອັນແໜ້ນແຟ້ນຂອງປະຊາຊົນລາວທຸກຊັ້ນຄົນ ທຸກເຜົ່າເຊົາໃນການເຂົ້າຮ່ວມການປະຕິວັດຊາດປະຊາທິປະໄຕ ໃນນັ້ນ ກໍມີການປະກອບສ່ວນຂອງຂະບວນນັກຮຽນ-ນັກສຶກສາຂອງສະຖາບັນຕ່າງໆໃນນະຄອນຫຼວງວຽງຈັນ ແລະທົ່ວປະເທດ ແລະເປັນຂີດໝາຍສຳຄັນແຫ່ງໄຊຊະນະລວມຂອງການຕໍ່ສູ້ຂອງປະຊຊົນລາວພາຍໃຕ້ການນຳພາຂອງພັກປະຊາຊົນປະຕິວັດລາວ ໃນຂະບວນການປະຕິວັດຊາດປະຊາທິປະໄຕ ແລະສ້າງເງື່ອນໄຂໃຫ້ການສະຖາປະນາ ສາທາລະລັດ ປະຊາທິໄຕ ປະຊາຊົນລາວ ໃນວັນທີ 2 ທັນວາ 1975.
ທ່ານໃຫ້ຮູ້ອີກວ່າ: ໃນຂະບວນການຕໍ່ສູ້ທາງການເມືອງເພື່ອກ້າວມາເຖິງການຍຶດອຳນາດວັນທີ 23 ສິງຫາ 1975 ແລະການສະຖາປະນາ ສປປ. ລາວ ໃນວັນທີ 2 ທັນວາ 1975 ນັ້ນ ຂະບວນຊາວໜຸ່ມນັກຮຽນ-ນັກສຶກສາຈາກສະຖາບັນການສຶກສາຕ່າງໆໃນນະຄອນຫຼວງວຽງຈັນ ກໍຄືທົ່ວປະເທດ ພາຍໃຕ້ການນຳພາຂອງສະຫະພັນນັກສຶກສາແຫ່ງຊາດ ແລະຄະນະຊາວໜຸ່ມປະຊາຊົນປະຕິວັດລາວ ແມ່ນໄດ້ເຂົ້າຮ່ວມຢ່າງເປັນຂະບວນການທີ່ບໍ່ເຄີຍມີມາກ່ອນໃນປະຫວັດສາດ. ການເຂົ້າຮ່ວມຂອງນັກສຶກສານັ້ນ ແມ່ນເຂົ້າຮ່ວມດ້ວຍຄວາມຕື່ນຕົວສູງ, ດ້ວຍຄວາມສະໝັກໃຈ, ດ້ວຍຄວາມເສຍສະຫຼະເພາະບໍ່ຫວັງຜົນປະໂຫຍດສ່ວນຕົວໃດໆທັງສິ້ນ ແລະພິເສດແມ່ນດ້ວຍຄວາມກ້າຫານຢ່າງແທ້ຈິງ.
ຈາກທີ່ໄດ້ສະເໜີມານັ້ນສະແດງໃຫ້ເຫັນວ່າ ໃນເມື່ອກ່ອນ ເມື່ອປະເທດຊາດມີຄວາມຮຽກຮ້ອງຕ້ອງການ, ຊາວໜຸ່ມນັກສຶກສາຮຸ່ນກ່ອນ ໄດ້ປະກອບສ່ວນໃນພາລະກິດຂອງປະເທດຊາດຢ່າງຫ້າວຫັນ ແລະປະສົບຄວາມສຳເລັດມາແລ້ວ; ອັນນັ້ນ ແມ່ນມູນເຊື່ອອັນດີງວາມ ຫຼືຜົນງານດີເດັ່ນຂອງຊາວໜຸ່ມນັກສຶກສາເຮົາໃນການປະກອບສ່ວນເຂົ້າໃນພາລະກິດປົດປ່ອຍປະເທດຊາດ ແລະສະຖາປະນາລະບອບໃໝ່ຂອງຊາດເຮົາ.
ມາບັດນີ້ ປະເທດຊາດຂອງວພວກເຮົາໄດ້ກ້າວເຂົ້າສູ່ລະບອບໃໝ່ ໄລຍະແຫ່ງການປົກປັກຮັກສາ ແລະສ້າງສາພັດທະນາປະເທດຊາດໃຫ້ຈະເລີນກ້າວໜ້າ. ດັ່ງນັ້ນ ຊາວໜຸ່ມນັກສຶກສາຮຸ່ນໃໝ່ຄວນເສີມຂະຫຍາຍຜົນງານຂອງຂະບວນນັກສຶກສາຮຸ່ນກ່ອນນັ້ນ ໂດຍຮ່ຳຮຽນເອົານ້ຳໃຈ ແລະມູນເຊື້ອຂອງຊາວໜຸ່ມນັກສຶກສາຮຸ່ນກ່ອນ ແລະເສີມຂະຫຍາຍມູນເຊື້ອອັນດີງາມນັ້ນເຂົ້າໃນການປະກອບສ່ວນໃນການປະຕິບັດໜ້າທີ່ຍຸດທະສາດຂອງຊາດເຮົາ ດັ່ງນັ້ນ ເພື່ອເຮັດສຳເລັດພາລະກຳປະຫວັດສາດອັນໃໝ່ຂອງຊາດເຮົາຄື: ພັດທະນາປະເທດເຮົາໃຫ້ກ້າວໄປເຖິງການຫຼຸດຜົ້ນອອກຈາກຄວາມດ້ອຍພັດທະນາໃນ ປີ 2020 ຕາມແນວທາງນະໂຍບາຍທີ່ພັກ ແລະລັດວາງອອກນັ້ນ. ຢາກປະກອບສ່ວນເຂົ້າໃນການສ້າງສາພັດທະນາປະເທດຊາດນັ້ນ ຊາວໜຸ່ມລາວຍຸກໃໝ່ຕ້ອງພັດທະນາຕົນເອງໃຫ້ເປັນພົນລະເມືອງທີ່ດີ ແລະມີຄຸນນະພາບ ແລະສ້າງຂະບວນ 4 ບຸກຂອງຊາວໜຸ່ມໃຫ້ມີຜົນປະຈັກຕາຂຶ້ນເລື່ອຍໆ.